**Incert**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- M-alintă pe aripi un vânt

Și se aprind oaze-n deșert,

Răsar fantome din mormânt,

E ora doișpe și un sfert.

Un fluture, parcă-i zevzec,

Își pune umerii în ham

Și timpul îl plesnește sec,

"Tu ești nebun? Azi nu-i bairam."

În zori de zi, pentru nimic,

Un vânt bolnav bate-n deșert,

Încerc din pat să mă ridic,

Dar secundarul e incert.

- Cu cearcănele vineţii

Se-ntinde timpul pe gherghef,

Ar sta puţin, ar hoinări,

Dar e apatic, n-are chef.

Un du-te-vino, goana lui,

Printre atâţi necunoscuţi,

S-ar plânge, însă nu oricui,

Şi-apoi nu sunt terapeuţi

Să-ntoarcă clipa înapoi,

E ora doişpe şi un sfert

Se-aşează noaptea peste noi

Ca giulgiul unui vis inert.

Ioan Grigoraș Liliana Trif